స్మార్ట్‌ఫోన్‌ ఏ రూ.500!
- రూ.60-70 రీచార్జ్‌కే మేటి ఆఫర్లు
- 'ఫీచర్‌'ఫోన్‌ వాడకందారులే లక్ష్యం
- జియో పోటీ సంస్థల కొత్త ఎత్తుగడ
- చర్చల్లో ఎయిర్‌టెల్‌, ఐడియా. వొడా
నవతెలంగాణ, వాణిజ్య విభాగం: దేశీయ టెలికాం రంగంలో పోటీ రానురాను మరింత తీవ్రతరం అవుతోంది. మార్కెట్లో గట్టి పోటీదారే లేకుండా చేసుకోవాలన్న వ్యూహంతో రిలయన్స్‌ జియో ఇన్ఫోకామ్‌ పావులు కదుపుతుంటే.. బరిలో నిలిచేందుకు పోటీ సంస్థలు కూడా శాయశక్తులా కృషి చేస్తున్నాయి. తమతమ వ్యూహాల్లో భాగంగా జియో సంస్థ ఇటీవల మార్కెట్‌లో తమ వాటాను పెంపొందించుకొనే వ్యూహంలో భాగంగా సబ్సిడీ ధరలకే 4జీ ఫీచర్‌ ఫోన్లను అందింస్తుండడం.. కేవలం రూ.49 నుంచి మొదలుకొని రూ.153ల స్వల్ప ధరల ప్లాన్‌లతో అపరిమిత కాలింగ్‌ సౌలభ్యం, 28 రోజుల పాటు రోజుకు 1 జీబీ డేటాను అందించే ఆకర్షణీయమైన పథకాలను తీసుకు వచ్చిన సంగతి తెలిసిందే. ఈ నేపథ్యంలోనే పోటీ సంస్థలైన ఎయిర్‌టెల్‌, ఐడియా, వొడాఫోన్‌ సంస్థలు కూడా మార్కెట్లో పట్టు నిలుపుకొనేందుకు గాను త్వరలోనే రూ.500ల కంటే తక్కువ ధరకే 4జీ స్మార్ట్‌ఫోన్లను విడుదల చేసే వ్యూహంలో ఉన్నట్టుగా తెలుస్తోంది. ఇందుకోసం ఆయా సంస్థలు మొబైల్‌ కంపెనీలతో చర్చిస్తున్నట్టు సమాచారం. అంతేగాక.. నెలకు రూ.60 నుంచి 70 రీఛార్జ్‌తోనే అధిక డేటా, వాయిస్‌ కాల్‌ ఆఫర్లను ఇవ్వాలని యోచిస్తున్నాయని తెలుస్తోంది.
ఎందుకంత తక్కువకంటే..
దేశంలో అత్యధిక జనాభా దిగువ మధ్య తరగతి, పేద కుటుంబాలలోనే ఉన్నారు. వీరు ఎక్కువగా మొబైల్‌ ఫోన్లను వాయిస్‌ కాల్స్‌ నిమిత్తమే వాడుతూ వస్తున్నారు. ఇందుకోసం 2జీ ఆధారితంగానే పని చేసే వాయిస్‌ సేవలను వీరు ఎక్కువగా వినియోగిస్తున్నారు. దాదాపు 100 కోట్లకు పైగా ఉన్న మొబైల్‌ వాడకందారుల్లో వీరి వాటా సుమారు 65 నుంచి 70 కోట్ల వరకు ఉంది. టెలికాం రంగానికి మొత్తం వస్తున్న ఆదాయంలో దాదాపు సగం రెవెన్యూ ఈ ఫీచర్‌ఫోన్‌ వినియోగదారుల నుంచే వస్తుండడం విశేషం. మధ్య తరగతి, ఎగువ మధ్య తరగతి వారు సంపన్నులు ఇప్పటికే అత్యాధునిక టెలికాం సేవల నిమిత్తం స్మార్ట్‌ఫోన్లను వాడేస్తున్నారు. వేగవంతమైన డేటా నిమిత్తం వీరిలో చాలా మంది 4జీ సేవలకు అప్‌డేట్‌ అయిపోయారు కూడా. ఈ నేపథ్యంలో స్మార్‌ఫోన్ల వాడకందారుల మార్కెట్‌ గరిష్ట స్థాయికి విస్తరించింది. ఇకపై ఈ విభాగంలో చెప్పుకోదగ్గ వృద్ధి నమోదు కావడానికి అవకాశం లేదు. దీంతో తాజాగా టెలికాం సంస్థలన్నీ ఫీచర్‌ ఫోన్ల వాడకందారుల వైపు దృష్టి సారిస్తున్నాయి. తక్కువ ధరకు మేటి ఫ్రీ వాయిస్‌ సేవలతో పాటు డేటా ఫీచర్లను కూడా రుచి చూపించి తమ మార్కెట్‌ను విస్తృత పరుచుకోవాలని టెలికాం సంస్థలు పోటీ పడుతున్నాయి. ఇందులో భాగంగానే తక్కువ ధరకే ఇంటర్‌నెట్‌ సౌకర్యంతో కూడిన ఫీచర్‌ ఫోన్‌ను అందించేందుకు జియో సంస్థ ముందుకు రాగా.. తమ వినియోగదారులను కాపాడుకొనేందుకు ఇప్పుడు మిగతా టెలికాం సంస్థలు రూ.500ల కంటే తక్కువకే స్మార్ట్‌ఫోన్‌ను అందుబాటులోకి తీసుకురావాలని యోచిస్తున్నాయి. తొలత జియో ఫోన్‌' పేరుతో రిలయన్స్‌ సంస్థ ఫీచర్‌ ఫోన్‌ను మార్కెట్లోకి తీసుకొచ్చిన సంగతి తెలిసిందే. రూ.1500 సెక్యూరిటీ బాండ్‌తో పూర్తి ఉచితంగా ఈ ఫోన్‌ను అందిస్తున్నట్లు ప్రకటించింది. ఈ దెబ్బతో ఎయిర్‌టెల్‌, ఐడియా, వొడాఫోన్‌ లాంటి ప్రముఖ టెలికాం కంపెనీలు కూడా బడ్జెట్‌ ఫోన్లపై దృష్టి సారించాయి. మొబైల్‌ తయారీ సంస్థలతో కలిసి రూ. 1500 కంటే తక్కువ ధరలోనే ఎంట్రీ లెవల్‌ స్మార్ట్‌ఫోన్లను తీసుకొస్తున్నాయి. అయితే తాజాగా రూ. 500కే 4జీ స్మార్ట్‌ఫోన్లను తీసుకురావాలని ఈ కంపెనీలు భావిస్తున్నాయట. ఇందుకోసం మొబైల్‌ కంపెనీలతో సంప్రదింపులు జరుపుతున్నట్టు తెలుస్తోంది.న
మీ స్నేహితులకు రికమెండ్ చెయ్యండి